Mynen fruntliken groet myt allen vormoghe. Ersamen vnde vorsichtighen leuen heren vnde gode nabers, jwe erlike wysheyt sal weten, dat jck hebbe entfangen enen bref ludende an mynen heren her Steen van wegen Hans van Ecken, dar syck dan Hans jn beklaget, dat men em to lecht, dat he van mynen heren vnde hyr vt dem lande scheden sy myt onfruntschopp; hyr op begeert Hans van mynen heren en bewys. Aldus, leuen heren, det bewys sal Hans wol krygen van mynen heren; dat erste dat jck enen baden vt sende to mynen heren, soe wyl ick em dar en breff aff schicken. Aldus leuen heren soe vor wytlick jwe leue, dat Hans van Ecken van hyr for myt myns heren wylle vnde weten vnde alle borger vnde buren weten vnde wylle. Dat dyt soe jn der waerheyt js, sal myn heer alle toes to staen woer des behoff is. Hyr mede Gode almechticht befalen. Gescreuen op Abo slot an dem auent alle Godes hilgen jn den jaer xcviij. Frowe Jngheborcht her Sten Stuers. Adress: Dem (!) ersamen vnde vorsichtigen wijsen heren borgermester vnde raetmanne der stadt Reuel, mynen gunstigen goden frunden.